༄༅། །རྒྱལ་མོ་རོང་པ་གྲུབ་དབང་ལ་གདམས་པ།
ན་མཉྩིཏྟ་བཛཱ་ཡ། གང་ཞིག་ཤིན་ཏུ་དག་པ་རྡོ་རྗེའི་དབྱིངས། །སྲིད་ཞི་ཀུན་ལ་
ཁྱབ་པའི་དེ་བཞིན་ཉིད། །མ་བཅོས་གཉུག་མའི་རང་བཞིན་བདེ་བ་ཆེ། །སེམས་ཀྱི་
རྡོ་རྗེ་དེ་ལ་ཕྱག་འཚལ་ལོ། །དེ་ཉིད་ཡེ་ཤེས་ཆེན་པོའི་སྒྱུ་འཕྲུལ་ནི། །འཁོར་ལོའི་
མགོན་པོ་དཔལ་ལྡན་བླ་མའི་ཚུལ། །ཐར་པའི་ལམ་སྟོན་མཆོག་དང་དེའི་ཕྱག་རྒྱ། །
སྣང་སྟོང་སྒྱུ་མའི་རོལ་པ་ཡི་དམ་ལྷ། །སྡུག་བསྔལ་མ་ལུས་བདེ་ཆེན་སྡོམ་པ་རུ། །ཟག་
མེད་ཚུལ་ཁྲིམས་མཆོག་གིས་བཅིངས་པ་ལས། །ཟུང་འཇུག་ཆོས་ཀུན་སྐྱེད་ཡུམ་ཌཱཀྐིའི་
གཙོ། །ཀུན་འདུས་ངོ་བོ་དབྱེར་མེད་སྙིང་དབུས་སུ། །རྟག་ཏུ་འབྲལ་མེད་བསྙེན་
ཅིང་མོས་གུས་ཀྱི། །གདུང་བ་དྲག་པོས་རྩེ་གཅིག་འབོད་ལགས་ན། །ཁྱེད་ཀྱི་ཐུགས་
རྗེའི་སྤྲིན་ཆེན་གཡོས་པ་ལས། །བྱིན་རླབས་ཆར་རྒྱུན་བསིལ་བ་མྱུར་དུ་ཕོབ། །ཐོག་
མེད་དུས་ནས་ལས་ངན་ཤུགས་དྲག་པས། །སེམས་དང་སེམས་བྱུང་ཐན་པས་གདུངས་
གྱུར་པས། །རིགས་ཁམས་ཞིང་ས་ཐལ་བར་འགྱུར་ཉེ་ན། །རྣམ་གྲོལ་ལམ་གྱི་ཆུ་
བོས་བརླན་དུ་གསོལ། །སྐྱེ་སོགས་འཁོར་བའི་སྡུག་བསྔལ་བཟོད་དཀའ་ཀུན། །
ཉོན་མོངས་ལས་ལས་བྱུང་ཕྱིར་མི་དགེའི་ལས། །སྲིད་པའི་སྡུག་བསྔལ་ཀུན་གྱི་ས་
277

སྔ་འགྱུར་ཀཿཐོག་བཅུ་ཕྲག་རིག་མཛོད་ཆེན་མོའི་དཔེ་ཚོགས།
བོན་དུ། །བདེན་པར་མཐོང་བས་དུག་བཞིན་སྤོང་ནུས་ཤོག །ཐར་པའི་ཕྱོགས་སུ་
གོམ་པ་བཀོད་པ་ལ། །སྙིང་སྟོབས་རབ་ཏུ་འཁྲུལ་པར་བྱེད་ནུས་པའི། །བྱིས་དང་སྡིག་
གྲོགས་འདོད་ཡོན་བག་མེད་པའི། །ཡུལ་རྐྱེན་ཀུན་གྱིས་བསླུ་བར་མ་ནུས་ཤོག །
དཀར་ནག་ལས་འབྲས་འཕགས་པ་རྣམས་ཀྱིས་ཀྱང༌།
།བདག་གིར་མཛད་ན་གཞན་
ལྟ་སྨོས་ཅི་དགོས། །རྒྱུ་འབྲས་མི་བསླུ་དགེ་སྡིག་བླང་དོར་ལ། །ཡིད་རབ་རྟོན་པས་
ལག་ལེན་སྒྲུབ་ནུས་ཤོག །སྡུག་བསྔལ་ཉེར་ལེན་ཕུང་འདི་གྲུབ་ཕྱིན་ཆད། །སྒྱུ་མའི་
ཟག་རྫས་བྱ་གཅན་ཁ་ཟས་སུ། །ཉིན་མཚན་ནམ་འགྱུར་མ་ངེས་ཚེ་འདི་ཡི། །བྱ་
བཞག་མང་པོའི་འདུན་མ་དོར་གྱུར་ཅིག །རྨི་ལམ་ལྟ་བུའི་ཚེ་འདིའི་བྱ་བྱེད་ལ། །ཅི་
ཙམ་འབད་ཀྱང་ཟིན་དུས་མེད་པའི་མཐར། །བྱས་ཚད་སྙིང་པོ་མེད་པའི་དུས་གཅིག་
འབྱུང་། །ད་ནི་བློ་སྣ་ཆོས་ལ་དྲིལ་བར་ཤོག །སྲིད་ལས་ངེས་འབྱུང་ཐར་པ་དོན་གཉེར་
བློས། །རྩ་བ་བཞི་སོགས་ལུས་ངག་སྤོང་བདུན་གྱི། །ཉེས་སྤྱོད་སྡོམ་པ་སྲོག་ལྟར་
བསྲུང་བ་ཡིས། །ཐུབ་མཆོག་དགྱེས་པའི་ཚུལ་ཁྲིམས་ལྷུར་ལེན་ཤོག །རྫོགས་
སངས་རྒྱས་ཞེས་བྱ་བའི་དོན་ཆེན་པོ། །གཞན་དོན་སེམས་བསྐྱེད་ཁོ་ནས་འགྲུབ་
གྱུར་ནས། །སྨོན་འཇུག་སེམས་ཀྱི་གྲུ་བོས་འཁོར་མཚོ་ལས། །མ་རྣམས་འདོན་པའི་
གོ་ཆ་བརྟན་གྱུར་ཅིག །འཁྲུལ་སྣང་དངོས་ཀུན་མ་འཁྲུལ་ཡེ་ཤེས་ཀྱི། །དྲྭ་བ་ཆེན་
པོར་ཀུན་ནས་སྡོམ་བྱེད་པའི། །གསང་བ་སྔགས་ཀྱི་སྨིན་གྲོལ་རིམ་གཉིས་ལ། །
གཡེལ་བ་མེད་པས་རང་བྱན་ཚུད་གྱུར་ཅིག །ཁྱད་པར་རྫོགས་པ་ཆེན་པོའི་ཆོས་
278

དགེ་པཎ་ཚེ་དབང་མཆོག་གྲུབ་བཀའ་འབུམ།
ཉིད་ནི། །ཡིད་དཔྱོད་བཟོ་བཅོས་བློ་ཡིས་མ་རེག་ཅིང་། །དྲན་རིག་གཉུག་མ་རང་
བབས་འཇོག་ཤེས་པས། །བློས་བྱས་རྟག་ཆད་གདོན་ལས་གྲོལ་གྱུར་པ། །དེ་ལ་
བསྒོམ་བྱ་སྒོམ་བྱེད་མ་གྲུབ་ཀྱང་། །མཉམ་བཞག་བློ་འདས་ཆེན་པོར་ལ་བཟླ་བས།།
རྗེས་ཤེས་དྲན་པའི་རྩི་དང་མི་འབྲལ་བར། །ཉིན་མཚན་ཆུ་བོའི་རྒྱུན་གྱི་ཏིང་འཛིན་
གྱིས། །དངོས་འཛིན་འཁྲུལ་བའི་བག་ཆགས་ཞིག་གྱུར་ཅིག །ཆོས་ཉིད་ཡིད་དཔྱོད་
ལམ་དུ་མི་ལུས་པར། །རིག་གདངས་རྡོ་རྗེ་ལུག་རྒྱུད་མངོན་སུམ་དུ། །མཐོང་བས་
སྣང་བཞིའི་ལམ་གྱི་རྩལ་འབྱོངས་ནས། །ཆོས་ཟད་འཇའ་ལུས་གྲུབ་མཐའ་སྙེག་
གྱུར་ཅིག །དེ་ལ་བརྟེན་ནས་ཡང་དག་ཀུན་ཏུ་བཟང༌། །སྲིད་ཞི་ཀུན་ལ་གདོད་ནས་
མཉམ་བཞུགས་པས། །འབྲས་བུ་གཞན་ནས་ཐོབ་མེད་རང་རིག་ཉིད། །གྲོལ་
གཞིའི་ཀ་དག་ཆེན་པོར་བྱང་ཆུབ་ཅིང༌། །སྤྲུལ་པས་འཁོར་བ་དོང་ནས་སྤྲུགས་པར་
ཤོག །ཅེས་པ་འདི་ཡང་རང་གི་སློབ་མ་དད་པ་དང་ཤེས་རབ་ཅན་རྒྱལ་མོ་རོང་པ་གྲུབ་དབང་ལ་རིག་པ་འཛིན་པ་ཚེ་དབང་
མཆོག་གྲུབ་ཀྱིས་གདམས་པ་འགྲུབ་པར་གྱུར་ཅིག སརྦ་མངྒ་ལཾ།། ༈ རྒྱལ་བ་སྲས་དང་བཅས་
རྣམས་ཐུགས་རྗེས་དགོངས། །སྐྱེ་ཞིང་སྐྱེ་བའི་ཕྲེང་བ་ཐམས་ཅད་དུ། །མི་ཁོམ་
གནས་སྤངས་ཆོས་ལྡན་ལུས་ཐོབ་ནས། །མཚན་ལྡན་དགེ་བའི་བཤེས་ཀྱིས་ཡོངས་
བཟུང་ཞིང་། །འཕགས་ལམ་ཐེག་པ་མཆོག་གི་རྩེར་ཞུགས་ནས། །རང་བྱུང་རིག་
པའི་ཡེ་ཤེས་རྫོགས་ཆེན་ལ། །རབ་ཏུ་གོམས་པས་འཇའ་ལུས་འོད་གསལ་གྱི། །
ཟུང་འཇུག་སྐུ་ཡིས་འགྲོ་བའི་དོན་བྱེད་ཤོག །ཅེས་མ་ཆེན་ལ་སྨོན་ལམ་དུ་སྤེལ་བ་འགྲུབ་པར་གྱུར་ཅིག།
279

སྔ་འགྱུར་ཀཿཐོག་བཅུ་ཕྲག་རིག་མཛོད་ཆེན་མོའི་དཔེ་ཚོགས།